କରୋନା ମାମଲାରେ ଆକସ୍ମିକ ବୃଦ୍ଧି ; ଦେଶ ଗୋଷ୍ଠୀ ସଂକ୍ରମଣର ପ୍ରଥମ ପର୍ୟ୍ୟାୟରେ ! - Samaja Live\nକରୋନା ମାମଲାରେ ଆକସ୍ମିକ ବୃଦ୍ଧି ; ଦେଶ ଗୋଷ୍ଠୀ ସଂକ୍ରମଣର ପ୍ରଥମ ପର୍ୟ୍ୟାୟରେ !\nସମସ୍ତଙ୍କୁ କରୋନା ହେବ ପ୍ରସ୍ତୁତ ରୁହ !\nନୂଆଦିଲ୍ଲୀ : କରୋନା ମାମଲାରେ ହଠାତ୍ ବୃଦ୍ଧି ଉପରେ ବିଶେଷଜ୍ଞମାନେ ଅନୁମାନ କରୁଛନ୍ତି ଯେ ଦେଶରେ ଗୋଷ୍ଠୀ ସଂକ୍ରମଣ ଆରମ୍ଭ ହୋଇଛି । କିନ୍ତୁ ବର୍ତ୍ତମାନ ଏହାର ଗତି ଧୀର, ତେବେ ଅଧିକ ଦୋକାନ ବଜାର ଖୋଲିବା ସହ ଲୋକଙ୍କ ଗତିବିଧି ବୃଦ୍ଧି ପାଇବା ସହିତ କରୋନା ମାମଲା ବୃଦ୍ଧି ପାଇବ । କିନ୍ତୁ ଭାରତର ସଫଳତା ହେଉଛି ସଂକ୍ରମଣ ହାର ଅପେକ୍ଷାକୃତ ଧୀର, ତେଣୁ ସ୍ୱାସ୍ଥ୍ୟ ବ୍ୟବସ୍ଥାର ଭିତ୍ତିଭୂମି ଏହାର ବୋଝ ବହନ କରିବା ସ୍ଥିତିରେ ରହୁ ଏବଂ ପ୍ରତ୍ୟେକ ରୋଗୀଙ୍କୁ ଡାକ୍ତରଖାନାରେ ଚିକିତ୍ସାସେବା ମିଳିପାରୁ ।\nତେବେ ଦେଶରେ ଗୋଷ୍ଠୀ ସଂକ୍ରମଣ ନେଇ କେନ୍ଦ୍ର କିମ୍ବା କୌଣସି ରାଜ୍ୟ ସରକାର ଏପର୍ୟ୍ୟନ୍ତ ସହମତ ହୋଇନାହାଁନ୍ତି ।\nପ୍ରାଇମସ୍ ହସ୍ପିଟାଲର ଭେଷଜ ବିଭାଗର ମୁଖ୍ୟ ଡାକ୍ତର ଅନୁରାଗ ସାକ୍ସେନା କହିଛନ୍ତି ଯେ ଦେଶରେ କରୋନା ମାମଲାର ଯେପରି ବୃଦ୍ଧି ଘଟୁଛି, ଏହାକୁ ଗୋଷ୍ଠୀ ସଂକ୍ରମଣର ପ୍ରଥମ ପର୍ୟ୍ୟାୟ ଭାବରେ ବିବେଚନା କରାଯାଇପାରେ ।\nସଂକ୍ରମଣର ହାର କେତେ ଶୀଘ୍ର ବ୍ୟାପୁଛି, ତାହା କେବଳ କୋଭିଡ ରୋଗୀଙ୍କ କେସ୍ ହିଷ୍ଟ୍ରିକୁ ବିଚାର କରିବା ପରେ ନିର୍ଣ୍ଣୟ କରାଯାଇପାରିବ । ଏହି କାର୍ଯ୍ୟ କେବଳ ସରକାରୀ ସ୍ତରରେ କରାଯାଇପାରିବ ।\nକିନ୍ତୁ ଯେପରି ଭାବେ ରୋଗୀଙ୍କ ସଂଖ୍ୟା ବୃଦ୍ଧି ହେଉଛି, ତାହାଦ୍ବାରା କରୋନାର ପ୍ରକୃତ କାରଣ ଜଣା ପଡୁନାହିଁ । ତେବେ ଏହାକୁ ଗୋଷ୍ଠୀ ସଂକ୍ରମଣର ଏକ ଲକ୍ଷଣ ଭାବେ ବିବେଚନା କରାଯାଇପାରିବ ।\nଡଃ ସାକ୍ସେନାଙ୍କ ଅନୁସାରେ,ପ୍ରକୃତରେ ଆମେ ସମସ୍ତେ ପ୍ରସ୍ତୁତ ହୋଇ ରହିବା ଦରକାର ଯେ ଆମ ସମସ୍ତଙ୍କୁ ବିଳମ୍ବରେ ହେଲେ ମଧ୍ୟ ଅବଶ୍ୟ କରୋନା ହେବ । ଯାହା ଆମ ଶରୀରରେ ରୋଗ ପ୍ରତିରୋଧକ ଶକ୍ତିର ବିକାଶ ଘଟାଇବ, ଏବଂ ଭବିଷ୍ୟତରେ କରୋନା ରୋଗରୁ ଲୋକମାନଙ୍କୁ ସୁରକ୍ଷା ପ୍ରଦାନ କରିବ । କିନ୍ତୁ ଏହାର ଆକ୍ରାନ୍ତ ହାର ମନ୍ଥର ରହୁ ଏବଂ ପ୍ରତ୍ୟେକ ରୋଗୀଙ୍କୁ ଡାକ୍ତରଖାନାରେ ଚିକିତ୍ସା ସୁବିଧା ମିଳୁ, ଏହା ଆମ ପାଇଁ ଏକ ବଡ଼ ସଫଳତା ହେବ।\nଲକଡାଉନ୍ ଜାରି ରହିଲେ ମଧ୍ୟ କରୋନା ମାମଲାରେ ଅବଶ୍ୟ ବୃଦ୍ଧି ଘଟିବ । ତେବେ ଏହି ଗତି ଅପେକ୍ଷାକୃତ ଧୀର ହେବ । କିନ୍ତୁ ଏହାର ଅନ୍ୟ ଅସୁବିଧା ଅର୍ଥନୀତିରେ ଦେଖିବାକୁ ମିଳୁଥିଲା, ସେଥିରୁ ରକ୍ଷା ପାଇବା ଯେତିକି ଆବଶ୍ୟକ ଥିଲା, କରୋନା ସଂକ୍ରମଣରୁ ଦୂରେଇ ରହିବା ସେତିକି ଗୁରୁତ୍ୱପୂର୍ଣ୍ଣ ଥିଲା ।
